Polisieman ontferm hom oor verwaarloosde kindersSers. Andrew Ntlhati saam met twee van die kinders (Foto: SAPD) Spiekeries aangetrek en reg vir skool – en dít alles danksy ŉ barmhartige polisiebeampte en sy vrou wat hulle oor drie verwaarloosde kinders ontferm het. Kapt. Sergio Kock, polisiewoordvoerder, sê beamptes het in September inligting ontvang dat die kinders, onderskeidelik twee, agt en 11 jaar oud, alleen in die middernagtelike ure in die strate van Jan Kempdorp ronddwaal. Die polisie het dadelik ondersoek ingestel en vasgestel dat die kinders ondervoed en fisiek mishandel is. “Die ma van die kinders is vir kinderverwaarlosing in hegtenis geneem en het in die plaaslike landdroshof verskyn. Sy is op waarskuwing vrygelaat en die kinders is uit haar sorg verwyder. Die kinders woon tans by ŉ versorger,” sê Kock. Die ma verskyn na verwagting later vandag weer in die hof. Kock sê dit het ook aan die lig gekom dat die twee ouer kinders twee jaar lank glad nie skoolgegaan het nie. Sers. Andrew Ntlhati, verbonde aan die polisie se eenheid vir gesinsgeweld, kindermishandeling en seksuele misdrywe (FCS) in Hartswater, en sy vrou het hulle oor die kinders ontferm en onder meer verseker dat die twee ouer kinders by ŉ plaaslike laerskool ingeskryf word. Die egpaar het selfs verder gegaan en hulle van skoolklere voorsien. Die tweejarige het danksy Ntlhati en sy vrou ook nuwe kleertjies gekry. Kock sê ŉ plaaslike sakeonderneming, die Overland-drankwinkel op Jan Kempdorp, het ook ingespring en kruideniersware vir die kinders voorsien. Nicky Mills, die provinsiale hoof van die Noord-Kaapse FCS, het Ntlhati en sy vrou vir hul goedhartigheid bedank. “Dit is wonderlik om te sien dat polisiemanne en -vroue steeds bereid is om die ekstra myl te loop vir slagoffers van gruwelike misdade,” sê Mills.